เพื่อไทยฝันปั้นจีดีพีโต8%-ปชป.เน้นยั่งยืน
เพื่อไทยขายฝัน ชูปั้นจีดีพีโต 8% กดดอกเบี้ยต่ำยันเงินบาท &#8220;ปชป.&#8221; เน้นโตอย่างยั่งยืน
10 ส.ค. 2554

เพื่อไทยขายฝัน ชูปั้นจีดีพีโต 8% กดดอกเบี้ยต่ำยันเงินบาท “ปชป.” เน้นโตอย่างยั่งยืน 
กลุ่ม Policy Watch เชิงนโยบายทางเศรษฐกิจ คณะเศรษฐศาสตร์ มหาวิทยาลัยธรรมศาสตร์ ได้ตั้งประเด็นคำถามเกี่ยวกับนโยบายประชานิยมของ 2 พรรคการเมืองใหญ่ ว่าจะหาเงินมาจากไหนและจะกระทบกับความเสถียรภาพการคลังหรือไม่ โดยให้ผู้แทนพรรคการเมืองชี้แจง 
นายสุชาติ ธาดาธำรงเวช ตัวแทนพรรคเพื่อไทย กล่าวว่า หากพรรคได้มาเป็นรัฐบาล จะทำให้เศรษฐกิจของประเทศ (จีดีพี) เติบโตในระดับ 8% และจะทำให้ค่าเงินบาทอ่อนลงกว่านี้ เพื่อให้ส่งออกได้ดีขึ้น ขณะเดียวกันจะคุมอัตราดอกเบี้ยไม่ให้สูง เพิ่มปริมาณเงินในระบบ ทำให้ประชาชนกินดีอยู่ และเชื่อว่าจะทำให้งบประมาณสมดุลได้เร็วขึ้น รวมทั้งสามารถลดภาระหนี้กระทรวงการคลังจาก 39% ให้เหลือ 33% พรรคเพื่อไทยจะยึดหลักการบริหารแบบพ่อแม่ปกครองลูก โดยจะให้โอกาสคนจนและดึงงบประมาณหรือส่งมอบเงินให้ถือมือคนจนโดยตรง ไม่มีการคอร์รัปชัน 
“การขึ้นค่าแรง 300 บาท ไม่ใช่เรื่องฝัน ทำได้ เพราะมีนโยบายลดภาษีนิติบุคคล 30% เหลือ 23% ซึ่งส่วนต่าง 7% เป็นการลดต้นทุนให้ภาคธุรกิจมีเงินสามารถขึ้นค่าจ้างให้ลูกจ้าง เงินเดือนปริญญาตรี 1.5 หมื่นบาท ก็จะทำให้ประชาชนมีรายได้จับจ่ายมากขึ้น รัฐบาลก็เก็บภาษีได้มากขึ้น ไม่ได้เสียอะไร” นายสุชาติ กล่าว 
นายกอร์ปศักด์ สภาวสุ ตัวแทนพรรคประชาธิปัตย์ (ปชป.) กล่าวว่า นโยบายเศรษฐกิจไม่ใช่เรื่องหาเสียง จึงต้องเน้นการแก้ไขปัญหาและทำให้เศรษฐกิจเติบโตอย่างยั่งยืน นโยบายของประชาธิปัตย์มีหัวใจหลักที่จะเพิ่มรายได้ ลดค่าใช้จ่าย ปรับโครงการสร้างภาษี ลดความเหลื่อมล้ำ ซึ่งยืนยันทำได้ภายใน 30 วัน และขอยืนยันว่าจะไม่เข้าไปแทรกแซงนโยบายการเงินและตลาดทุน และให้อิสระธนาคารแห่งประเทศไทยในการดูแลค่าเงินและใช้นโยบายดอกเบี้ยดูแลเศรษฐกิจ